Luuseril on väga pinnapealsed emotsioonid ja sidemed teiste inimestega. Üks põhjuseid, miks luuser võib tunduda teile ligitõmbav, on see, kui kiiresti ta ütleb teile "Ma armastan sind" või soovib teiega abi­elluda või teid endast sõltuma panna.  On tüüpiline, et te kuulete juba mõni nädal pärast teie esimest kohtumist, et te olete tema elu armastus, et ta tahab teiega alati kokku jääda ja et ta soovib teiega abielluda. Te saate temalt kingitusi, terve hulga lubadusi ja tõotusi ning ta külvab teid üle oma tähelepanu ja efektsete žestidega. Tegemist on "mesinädalate faasiga" - selle jooksul üritab ta teid oma võrku püüda ja tekitada teis veendumuse, et temaga kohtumine on teie elu suurim vedamine. Pidage meeles ärimaailmas tuntud ütlust "Kui see on  liialt hea, et olla tõsi, siis see tõenäoliselt ongi (liiga hea, et olla tõsi)!" Te võite olla sellest kohese armumise, kohese vastastikuse sidumise ja kohese ühiste tuleviku­plaanide tegemise näitemängust niivõrd rabatud, et te unustate ära kõige oluli­sema - nimelt selle, et miski ei klapi! Normaalsetel, vaimselt tervetel inimestel kulub suhte loomiseks hulk aega, kuna kaalul on niivõrd palju. Eluterved inimesed soovivad enne siduvate lubaduste andmist saada rohkelt informatsiooni - neile ei piisa kolmest  nädalast. On tõsi, et me võime pimesi armuda, ent me ei anna sellepärast veel niisuguseid ebarealistlikke lubadusi ega asu tulevikku planeerima niipea, kui me oleme jõudnud vaid paar korda kohtuda. Kiire algusfaas on alati märk pinnapealsetest emotsioonidest, mis panevad hiljem luuserit teist sama kiiresti eemale tõmbuma. Tavaliselt soovib luuser teiega kokku kolida või teiega abielluda vähem kui neli nädalat pärast teie esimest kohtu­mist ehk siis suhte täielikus algusjärgus.